એઝરા પાઉન્ડને લાગ્યું કે, તેમના સમયનું અંગ્રેજી સાહિત્ય insular – એકાકી, એકાંગી, સંકીર્ણ હતું. તે માનતા કે દુનિયાની વિવિધ ભાષાઓમાં અભિવ્યક્તિના જે પ્રયોગો થાય છે તેના પરિચય વિના મહાન કૃતિ સર્જી શકાય નહીં. અંગ્રેજી કવિઓને તેમણે કહ્યું કે, દુનિયાની કવિતાનો સાગર તમારા કૂવાની બહાર ઊછળે છે. વિવિધ ભાષાઓના સાહિત્યનાં ભાવવિશ્વો, સંવેદનો, નિરૂપણ શૈલીઓ, અભિવ્યક્તિની તરાહો અને કસબોથી અંગ્રેજ સાહિત્યકારોને પરિચિત કરવા પાઉન્ડે ઝનૂનપૂર્વક અનુવાદપ્રવૃત્તિ હાથ ધરી, અને એ દ્વારા અંગ્રેજીનો સાહિત્યિક સંદર્ભ વિશાળ કરી નાંખ્યો.